千亩望幸赋（以将兴坠典允属圣期为韵）
石贯 (Tang)
国重农事。帝遵时令。惟千亩之可亲。望三推而阐盛。田畯方勤于禀法。甸师巳切于承命。阳和初布。庶平东作以劝人。径术既端。终俟南郊而见圣。当其融风式协。韶景方迟。金根为顺动之驭。菖叶表亲耕之期。度以地狭难容。足列公车之数。顾其土膏潜动。可陈农器于兹。修陇惟直。遐阡甚夷。是宜率诸侯大夫以行乎周礼。不可使四年正月独称于晋时。言瞻耒耜。志惜坟衍。谓畇畇而足得天临。想泽泽而正宜春浅。空为散地。尚郁新典。载芟未及。勾萌之出何因。一垡为期。蝼蚁之诚愿展。翠幕犹閟。朱纮未至。当人力可借而成功。使农祥失正而奚利。染场之屦。期剡剡以轻移。抚籍之衣。想襜襜而如坠。且夫事尊礼动。法贵圣兴。顾井田之君。是可出而偕作。懿初耕之帝。宜其德以相成。不然。则无以知土宜。慰人欲。使其穜稑克备。粢盛乃足。庶见其耘之耦。一一具陈。必报乃求之仓。累累交属。况以近甸堪乐。元辰以良。借百步之畴。冀停云䍐。修三班之令。期在月将。如此则树德咸滋。训农惟允。毕力克符于地事。致诚不昧于畦畛。傥礼备而必行。实以表乎仁之至义之尽。